Document ID: 31985R0629

*****
ΚΑΝΟΝΙΣΜΟΣ (ΕΟΚ) αριθ. 629/85 ΤΗΣ ΕΠΙΤΡΟΠΗΣ
της 12ης Μαρτίου 1985
για τροποποίηση του κανονισμού (ΕΟΚ) αριθ. 2041/75 περί ειδικών διαδικασιών εφαρμογής του καθεστώτος πιστοποιητικών εισαγωγής, εξαγωγής και προκαθορισμού στον τομέα των λιπαρών ουσιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 231/85 (2), και ιδίως το άρθρο 19 παράγραφος 3,
Εκτιμώντας:
ότι το άρθρο 5 του κανονισμού (ΕΟΚ) αριθ. 2041/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 710/81 (4), προέβλεψε, πριν ληφθεί απόφαση, προθεσμία τεσσάρων ημερών για την έκδοση των πιστοποιητικών εισαγωγής, εξαγωγής και προκαθορισμού για το ελαιόλαδο·
ότι, υπό το φως της κτηθείσας πείρας όσον αφορά τις εισαγωγές ελαιολάδου καθώς και προϊόντων που περιέχουν ελαιόλαδο, πρέπει, αφενός, να παραταθεί η προθεσμία έκδοσης των πιστοποιητικών για το ελαιόλαδο και, αφετέρου, να προβλεφθεί μία τέτοια προθεσμία για ορισμένες κατηγορίες προϊόντων που περιέχουν ελαιόλαδο· ότι η προθεσμία αυτή πρέπει να επιτρέπει την εκτίμηση της κατάστασης της αγοράς και την αναστολή, ενδεχομένως, της έκδοσης των πιστοποιητικών αυτών· ότι, κατά συνέπεια, είναι απαραίτητο να τροποποιηθεί ο κανονισμός (ΕΟΚ) αριθ. 2041/75·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 2041/75 αντικαθίσταται από το ακόλουθο κείμενο:
«Άρθρο 5
1. Όσον αφορά τα προϊόντα που αναφέρονται στο άρθρο 1 παράγραφος 2 στοιχείο γ) του κανονισμού αριθ. 136/66/ΕΟΚ, καθώς και τα προϊόντα που υπάγονται στις διακρίσεις 07.01 Ν ΙΙ, 07.03 Α ΙΙ, 15.17 Β Ι και 23.04 Α ΙΙ του Κοινού Δασμολογίου, και με την επιφύλαξη της εφαρμογής των διατάξεων του άρθρου 20β του εν λόγω κανονισμού, το πιστοποιητικό εκδίδεται την πέμπτη εργάσιμη ημέρα από την ημέρα υποβολής της αίτησης.
2. Κάθε κράτος μέλος ενημερώνει αμέσως την Επιτροπή σε περίπτωση που, κατά τη διάρκεια μιας ορισμένης ημέρας, οι αιτήσεις πιστοποιητικών για τα προϊόντα που αναφέρονται στην παράγραφο 1, εκτός από το ελαιόλαδο, αφορούν ποσότητες ανώτερες από 20 τόνους.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαρτίου 1985.

Labels: 3
17